สตาร์ต วอลโว่ พุ่งชน-กำแพง คนขับดับสลด
คนดูแลรถบริษัทผงพิเศษ ตรา ร่มชูชีพ ของ พล.ต.อ.บุญศรี หุ่นสวัสดิ์ อดีตรองอธิบดีกรมตำรวจ ขับรถยนต์วอลโว่พุ่งชนกำแพงบริษัทฯดับสยอง เพื่อนเผยก่อนเกิดเหตุ ขับรถมาล้าง เสร็จแล้วขึ้นรถสตาร์ตเครื่องเตรียมขับไปเก็บ รถเกิดพุ่งไปข้างหน้าอย่างแรงชนกำแพงห่างไป 50 เมตรดังสนั่นเกือบทะลุ เสียชีวิตคารถ ตำรวจยังไม่ฟันธงสาเหตุ เป็นไปได้ทั้งปัญหาเครื่องยนต์ ระบบเกียร์ คันเร่ง ไปจนถึงความผิดพลาดของมนุษย์,อุบัติเหตุสยอง ,รถยนต์ชนกำแพง,ถึงขนาดมีผู้เสียชีวิตครั้งนี้ เปิดเผยขึ้นเมื่อเวลา 10.00 น.วันที่ 3 พ.ย. ร.ต.อ.วิทธวัช สาคะรินทร์ รอง สว. (สอบสวน) สน.พหลโยธิน รับแจ้งเหตุรถยนต์ชนรั้วบ้าน มีผู้เสียชีวิต 1 คน เหตุเกิดที่บ้านเลขที่ 9/19 ซอยลาดพร้าว 23 แยก 2 ถนนลาดพร้าว แขวงจันทรเกษม เขตจตุจักร กรุงเทพมหานคร เป็นบ้านพักของ พล.ต.อ.บุญศรี หุ่นสวัสดิ์ อดีตรองอธิบดีกรมตำรวจ และเป็นที่ตั้งของสำนักงานบริษัท ผงพิเศษตราร่มชูชีพ จำกัด และบริษัท สมจิตต์โอสถ จำกัด ผู้ผลิตยาผงพิเศษตราร่มชูชีพ ที่มี พล.ต.อ.บุญศรี เป็นเจ้าของ เดินทางไปตรวจสอบพร้อมเจ้าหน้าที่มูลนิธิป่อเต็กตึ๊ง และหน่วยแพทย์กู้ชีพนเรนทร รพ.ราชวิถี,ที่เกิดเหตุเป็นบ้านพักและบริษัทอยู่ในบริเวณเดียวกัน เนื้อที่กว่า 1 ไร่ ตรงลานจอดรถริมรั้วด้านหน้า บริษัท พบรถยนต์วอลโว่ 850 สีบรอนซ์น้ำตาล หมายเลขทะเบียน 4 ฐ 1661 กรุงเทพมหานคร ชนคากำแพงรั้วจนเป็นรูโหว่ประมาณ 2 เมตร ส่วนตัวรถอยู่ในสภาพกระโปรงพังยับ ที่กระจกหน้ารถฝั่งคนขับเสียหายเป็นรอยแตก คาดว่าเกิดจากศีรษะคนขับกระแทกกับกระจก ส่วนผู้ได้รับบาดเจ็บคือ นายสมบูรณ์ ธิโพคา อายุ 55 ปี ชาวกาฬสินธุ์ หายใจรวยริน ตรวจสอบตามร่างกายพบว่า บริเวณศีรษะมีบาดแผลฉกรรจ์เลือดไหลโชก สวมเสื้อยืดคอโปโลสีดำ กางเกงขายาวสีดำ หน่วยแพทย์กู้ชีพรีบช่วยนำตัวออกจากรถ พยายามปั๊มหัวใจแต่ไม่สำเร็จ นำร่างส่งสถาบันนิติเวชฯ รพ.ตำรวจ ชันสูตรหาสาเหตุการเสียชีวิตที่แท้จริงต่อไป,สอบสวนพนักงานบริษัทเพื่อนผู้เสียชีวิตทราบว่า ผู้ตายเป็นคนดูแลรถของบริษัทดังกล่าวทั้งหมด ก่อนเกิดเหตุนำรถวอลโว่คันเกิดเหตุออกมา ล้าง เมื่อล้างเสร็จขึ้นไปสตาร์ตรถเตรียมขับไปเก็บจู่ๆ รถก็เร่งเครื่องพุ่งไปข้างหน้าอย่างแรงจนชนกับกำแพงรั้วที่ห่างไปประมาณ 50 เมตรเสียงดังสนั่นเกือบทะลุ เป็นเหตุให้นายสมบูรณ์เสียชีวิตดังกล่าว ส่วนเพื่อนบ้านใกล้เคียง กล่าวว่า ขณะที่ตนกำลังนั่งทานอาหารอยู่ร้านข้างบริษัท ได้ยินเสียงดังคล้ายหม้อแปลงไฟฟ้าระเบิด พร้อมกับสะเก็ดปูนแตกกระจายออกมาเกลื่อนถนนฝุ่นคลุ้งไปหมด รีบมาดูพบว่า มีเพื่อนๆคนงานเข้าไปช่วยเหลือผู้เสียชีวิต อยู่ พร้อมแจ้งหน่วยแพทย์กู้ชีวิตมาช่วย เพราะอาการหนัก แต่ไม่ทันกาล,ด้าน ร.ต.อ.วิทธวัช สาคะรินทร์ พนักงานสอบสวน หลังเก็บข้อมูลที่เกิดเหตุทั้งหมดแล้ว ประสานรถยกของ สน.พหลโยธิน มายกรถวอลโว่ คันเกิดเหตุกลับไปที่โรงพัก เพื่อประสานให้เจ้าหน้าที่พฐ.และผู้เชี่ยวชาญจาก บก.จร. มาร่วมกันตรวจสอบว่าสาเหตุที่ทำให้รถพุ่งชนกำแพงจนทำให้มีผู้เสียชีวิต เกิดขึ้นได้อย่างไร และสาเหตุมาจากอะไรกันแน่ ทั้งปัญหาเครื่องยนต์ ระบบเกียร์ คันเร่ง หรือเกิดจาก ความบกพร่องของคนขับที่เสียชีวิตเอง
คนดูแลรถบริษัทผงพิเศษ ตรา ร่มชูชีพ ของ พล.ต.อ.บุญศรี หุ่นสวัสดิ์ อดีตรองอธิบดีกรมตำรวจ ขับรถยนต์วอลโว่พุ่งชนกำแพง 
รถชนกำแพง,คันเร่งค้าง,วอลโว่,ลาดพร้าว,ข่าวหน้า1,ข่าวทั่วไป